Papersnake/gushiwen huggingface dataset:
【双调】新水令_楚台云雨会
关汉卿（元代）

楚台云雨会巫峡，赴昨宵约来的期话。楼头栖燕子，庭院已闻鸦，料想他家，收针指晚妆罢。
【乔牌儿】款将花径踏，独立在纱窗下，颤钦钦把不定心头怕。不敢将小名呼，咱则索等候他。
【雁儿落】怕别人瞧见咱，掩映在酴醿架。等多时不见来，则索独立在花阴下。
【挂搭钩】等候多时不见他，这的是约下佳期话，莫不是贪睡儿忘了那？伏冢在蓝桥下。意懊恼却待将他骂，听得呀的门开，蓦见如花。
【豆叶黄】髻挽乌云，蝉鬓堆鸦，粉腻酥胸，脸衬红霞；袅娜腰肢更喜恰，堪讲堪夸。比月里嫦娥，媚媚孜孜，那更撑达。
【七弟兄】我这里觅他，唤他，哎！女孩儿，果然道色胆天来大。怀儿里搂抱着俏冤家，揾香腮悄语低低话。
【梅花酒】两情浓，兴转佳。地权为床榻，月高烧银蜡。夜深沉，人静悄，低低的问如花，终是个女儿家。
【收江南】好风吹绽牡丹花，半合儿揉损绛裙纱。冷丁丁舌尖上送香茶，都不到半霎，森森一向遍身麻。
【尾】整乌云欲把金莲屧，纽回身再说些儿话："你明夜个早些儿来，我专听着纱窗外芭蕉叶儿上打。"
过桂氏湖庄
郑兰（宋代）

堂上一天水，秋风叫白鹇。
地偏游客少，阔水钓徒閒。
怀古楼宜野，浇蔬月在山。
驾言寻旧好，款款到芦湾。
寄潼川漕虞齐年
邵博（宋代）

尽略威严拊困窗，使车三出未论功。
交游善者疑多可，节义临之凛不同。
惜我已生前辈后，求君须向古人中。
北堂老监归何晚，四海今还贞观风。
再还建上旧居
华岳（宋代）

门外梅花拔复栽，回时春去去春回。儿童拍手应相笑，归去贾生今又来。
送河北转运燕刑部被命充三司副使
强至（宋代）

亿万供须仰县官，大农选造遍朝端。
外台心计推公最，中诏恩除副帝难。
文石近班趋玉笋，紫丝新帕覆银鞍。
行摅仁义裁经费，天下征繇不日宽。
惜红衣·簟枕邀凉
姜夔（宋代）

吴兴号水晶宫，荷花盛丽。陈简斋云：“今年何以报君恩，一路荷花相送到青墩。”亦可见矣。丁未之夏，予游千岩，数往来红香中，自度此曲，以无射宫歌之。

簟枕邀凉，琴书换日，睡余无力。细洒冰泉，并刀破甘碧。墙头唤酒，谁问讯、城南诗客。岑寂，高柳晚蝉，说西风消息。
虹梁水陌，鱼浪吹香，红衣半狼藉。维舟试望，故国渺天北。可惜渚边沙外，不共美人游历。问甚时同赋，三十六陂秋色？
九日
洪咨夔（宋代）

老无擘画笑柴桑，两眼惺惺菊自黄。
渠更笑人无菊把，拒霜相对过重阳。
题江寺兼求药子
王建（唐代）

隋朝旧寺楚江头，深谢师僧引客游。空赏野花无过夜，

若看琪客即须秋。红珠落地求谁与，青角垂阶自不收。

愿乞野人三两粒，归家将助小庭幽。
三月二十一夜南皮夫子招饮水际竹边亭
毛澄（清代）

微风拂修竹，萧槭菰蒲声。宿鸭忽引吭，格磔水鸟鸣。

恍然泊烟渚，欲濯沧浪缨。是时疏雨过，野凉亭外生。

官事少得閒，坐定知三更。解衣挂竹枝，扫叶然瓶笙。

楼阴浸水黑，镫影暗不明。酒香聚游鱼，闻语了弗惊。

我生坠忧患，万事秋毫轻。不图尘堀中，触此江海情。

一杯酹髯翁，来领夜气清。
次韵牡丹 其二
方岳（宋代）

娇红深倚翠云团，髣髴三生吴綵鸾。诗眼顿惊春富贵，雨侵衫袖不知寒。
客中感怀四首 其一
秦涌（清代）

家山小别未多时，倏忽寒波动水湄。客里秋声倍萧飒，无端触起故园思。
绿毛龟
喻良能（宋代）

白玉盆中浅更清，绿毛浮水斗轻盈。
须臾食罢浑无事，自上盆山顶上行。
送陈伯渊教授归沔阳
戈镐（明代）

广文金闺身，台城一相见。
壁素悬青灯，花虫蠹书卷。
芗林雪中过峡图
楼钥（宋代）

不土之里无言诗，泛雪清图事已非。
墨隐为君传旧迹，宛然兴起剡谿西。
和东坡惠州梅花三叠 其一
方一夔（宋代）

子真换骨三家村，青帝东皋来醉魂。夜深更遣明月洗，瘴氛吹散南海昏。

仙宫么凤挽不住，自要寂寞留故园。便教冻饿死亦足，冷面不作鸡肉温。

烟痕半空照寒水，露脸犹泫迎晨暾。游蜂底处得消息，不计春色关重门。

先生对花韵清苦，短偈衮衮翻千言。花神嗔我太漏泄，罚以太白倾残樽。
武仲伏蒙宠寄新篇不忘往事恩谊甚厚谨依严韵和酬伏惟台慈特赐采览
孔武仲（宋代）

治才优似尹京年，馀思吟哦入彩笺。元帅子孙真将种，翰林风格自天仙。

追随尽腊无留刻，挥染香煤有剩妍。尽是从容雅歌事，铭功何苦勒燕然。
白鹤台
石安期（宋代）

白鹤不来云亦孤，青山长在树荣枯。
应随道士青霞客，得到仙荣白玉壶。
蜀岭秋风鸣寂历，缑山明月下虚无。
稻粱不逐群鸡乐，眇眇高情未易呼。
十台怀古 其十 凌歊台
吴师道（元代）

大明天子游南国，红粉三千台百尺。歌钟激浪楚日白，帘栊凝树湘云碧。

凌歊高宴金舆来，侍臣狎笑朱颜开。台城宫扉锁花柳，寄奴土障生尘埃。

昏昏醉梦春风几，不顾江东数千里。酒罢歌阑帝业销，青山空映当涂水。
存心堂诗为彭州判作
王翰（唐代）

虚静元无迹，灵台本湛然。服膺还有得，逐物亦能迁。

准定知高下，铜光见丑妍。祗应求大用，未是泥尘编。

北阙辞华衮，南荒拜绣旃。听韶丹陛下，纳表五云边。

走马来钟阜，持麾到颍川。自今霄汉上，争看德星悬。
福寿图九咏代九邑令公寿鲍瞻鲁同府 其一
张萱（明代）

春满罗浮四百峰，霞光长护玉芙蓉。寿星福曜中天丽，仙籍重标两鲍公。
登村东古冢
白居易（唐代）

高低古时冢，上有牛羊道。独立最高头，悠哉此怀抱。

回头向村望，但见荒田草。村人不爱花，多种栗与枣。

自来此村住，不觉风光好。花少莺亦稀，年年春暗老。
贺范安抚上事十绝 其八
项安世（宋代）

因声调笑古扬州，下水如何占上流。却倩枚回洲上月，照将馀润到瓜州。
广陵道中
童冀（明代）

广陵自昔号繁华，过眼春风一梦赊。商女隔江歌玉树，仙人骑鹤问琼花。

荒村石屋无归燕，远道斜阳有暮鸦。二十四桥明月夜，清光此夜属谁家。
炬长老请赞
释法薰（宋代）

刀不自截，水不自洗。
我真我赞，成何道理。
请之既坚，却之不已。
有一句子，玄沙道底。
戏题李渤联德高蹈图四首 其三
刘因（元代）

伦理天生有自然，莫言家累损清閒。何人会我图中意，说似阳城与鲁山。
荅赠
李贺（唐代）

本是张公子，曾名萼绿华。沈香熏小像，杨柳伴啼鸦。

露重金泥冷，杯阑玉树斜。琴堂沽酒客，新买后园花。
次张仲举祭酒咏花槐花
张以宁（明代）

黄露结青枝，风吹散秋雪。忆昨马蹄忙，壮年心未彻。
偈颂一百六十首
释宗杲（宋代）

白的的，清寥寥。
水不能濡，火不能烧。
烝民
佚名（先秦）

天生烝民，有物有则。民之秉彝，好是懿德。天监有周，昭假于下。保兹天子，生仲山甫。

仲山甫之德，柔嘉维则。令仪令色，小心翼翼。古训是式，威仪是力。天子是若，明命使赋。

王命仲山甫，式是百辟，缵戎祖考，王躬是保。出纳王命，王之喉舌。赋政于外，四方爰发。

肃肃王命，仲山甫将之。邦国若否，仲山甫明之。既明且哲，以保其身。夙夜匪解，以事一人。

人亦有言，柔则茹之，刚则吐之。维仲山甫，柔亦不茹，刚亦不吐。不侮矜寡，不畏强御。

人亦有言，德輶如毛，民鲜克举之。我仪图之，维仲山甫举之。爱莫助之。衮职有阙，维仲山甫补之。

仲山甫出祖。四牡业业。征夫捷捷，每怀靡及。四牡彭彭，八鸾锵锵。王命仲山甫，城彼东方。

四牡骙骙，八鸾喈喈。仲山甫徂齐，式遄其归。吉甫作诵，穆如清风。仲山甫永怀，以慰其心。
挽鹿国强二首
吴芾（宋代）

仕宦吾乡少，咸尊鲁一儒。
名虽登上第，身不到亨衢。
耆旧今垂尽，游从孰与俱。
百年如梦幻，回首但惊呼。
龙砂八景 其八 护龙晚钟
王润生（清代）

不放龙潜遁，庄严护梵宫。蒲牢鸣入夜，栋宇峙淩空。

金碧天神壮，山川地脉雄。沧桑才一瞬，龙去久无踪。
偈颂一百零九首 其七十
释可湘（宋代）

无门之门须得门而入，无意之意须得意而通。一扇西兮一扇东。
覆巢行
孟郊（唐代）

荒城古木枝多枯，飞禽嗷嗷朝哺雏。枝倾巢覆雏坠地，

乌鸢下啄更相呼。阳和发生均孕育，鸟兽有情知不足。

枝危巢小风雨多，未容长成已先覆。灵枝珍木满上林，

凤巢阿阁重且深。尔今所托非本地，乌鸢何得同尔心。
吊盛姬墩顾祖禹墓二首 其二
安经德（清代）

行藏闻说似王孙，带剑经纶默不言。想象英风何处接，芙蓉花外赋招魂。
偈颂一一二首 其二十六
释清远（宋代）

打动龙门鼓，唤起铁馂馅。请君一咬破，山僧岂相赚。

先师曾得力，滋味今不减。若也不柰何，好个铁馂馅。
杂咏一百首·李林甫
刘克庄（宋代）

二相去留际，中原治乱分。
异时马上泪，遥洒曲江坟。
寄献萧相公
张祜（唐代）

东去江干是胜游，鼎湖兴望不堪愁。谢安近日违朝旨，

傅说当时允帝求。暂向聊城飞一箭，长为沧海系扁舟。

分明此事无人见，白首相看未肯休。
六桥堤上看美人走马
沈鍊（明代）

妖姬驰骏马，佳丽本相同。玉腕光摇辔，罗衣色映骢。

汗流成腻露，尘起是香风。为借春光去，将心送落红。
送夏侯审赴宁国
司空曙（唐代）

青圻连白浪，晓日渡南津。山叠陵阳树，舟多建业人。

烟霞高占寺，枫竹暗停神。如接玄晖集，江丞独见亲。
诸生和韵复吟三绝 其二
陆文圭（元代）

猿啾鬼哭杳冥冥，夜半何人吊独醒。歌罢离骚心正苦，阴风吹雨响疏棂。
登石伞峰
王承邺（唐代）

作镇得良牧，抚戎惭匪仁。每观龚黄化，煦物如阳春。

政简似多暇，游从邀众宾。鸣驺镜水畔，舍棹耶溪津。

偶兹逢胜境，顿觉离嚣尘。丞相筑室在，季方结庐新。

登临经绝顶，瞩眺怡心神。金章照玉伞，龙节陵松鳞。

笙歌入中流，声角闻城闉。更吟琼瑶篇，愿言书诸绅。
谨次高韵酬禹功司录博士
李彭（宋代）

烟霞痼疾自藏身，刮膜频窥佳句新。学博还同杜侯库，才悭深愧庾郎珍。

倚风终日扫松径，披雾何时对玉人。西掖銮坡须妙手，如公那复困无津。
送吴县之官嘉定分题赋得夫椒山
顾常（元代）

夫椒洞庭野，积翠窅防间。水倒青莲影，云梳玉女鬟。

回峰驱越骑，挂月照吴关。今古皆陈迹，伤离惨别颜。
泛瑞安江风涛贴然
陆游（宋代）

俯仰两青空，舟行明镜中。
蓬莱定不远，正要一颿风。
浣溪沙（三衢陈签上作）
侯置（宋代）

客里匆匆梦帝州。故人相遇一杯休。疏梅些子最清幽。

双绾香螺春意浅，缓歌金缕楚云留。不知妆镜若为俦。
浣溪沙
陈允平（宋代）

睡起朦腾小篆香。素纨轻度玉肌凉。竹深荷净少炎光。

雨过乱蝉嘶古柳，日斜双鹭立闲塘。更将心事自商量。
偈
释闻一（宋代）

拈花微笑虚劳力，立雪齐腰枉用功。争似老卢无用处，却传衣钵振真风。
送史泽之长沙
司空曙（唐代）

谢朓怀西府，单车触火云。野蕉依戍客，庙竹映湘君。

梦渚巴山断，长沙楚路分。一杯从别后，风月不相闻。
宝江渔唱
谢天与（明代）

扁舟一叶次寒汀，云影烟光献画屏。歌罢酒阑人醉后，空馀鸥外数峰青。
嘲热客诗
程晓（两汉）

平生三伏时，道路无行车。闭门避暑卧，出入不相过。

今世褦襶子，触热到人家。主人闻客来，颦蹙奈此何。

谓当起行去，安坐正跘跨。所说无一急，𠴲唅一何多。

疲瘠向之久，甫问君极那。摇扇臂中疼，流汗正滂沱。

莫谓此小事，亦是人一瑕。传戒诸高朋，热行宜见诃。
僧德殊家水帘求予咏
王安石（宋代）

淙淙万音落石颠，皎皎一派当檐前。
清风高吹鸾鹤唳，白日下照蛟龙涎。
浮云妆额自能卷，缺月琢钩相与县。
朱门试问幽人价，翡翠鲛绡不直钱。
将至金陵视散原先生车过镇江观落日作
陈曾寿（清代）

金焦于我岂有私，每过常逢夕阳好。梦中留庵曾独往，欲说生前仍缥渺。

贪看落照一孤僧，片念微差堕尘扰。流浪多生无畔岸，偶对江山愁皎皎。

海涸天荒试哀乐，虎倒龙颠破强矫。旧欢掣电往往空，残怀落月垂垂晓。

青溪老人方闭门，一勺寒泉自忘老。行过相见一开眉，有酒何须问怀抱。

江光摇空霞影乱，远塔孤标渐深窅。轮驰肠转且未休，蚤暮何时忧患了。
挽平山菊涧
陈普（宋代）

卑卑梯接俗，望重若蒿蓬。
作俑系何代，弥天以送终。
闹居常愤切，易簧愈昭融。
一二人家化，骎骎似洛中。
牧溪
释妙伦（宋代）

百草头边意已赊，鞭绳放下卧平沙。
觉来古岸东风急，横笛一声山日斜。
乐会雷令数惠笋作诗为谢
李光（宋代）

朝餐敢叹庖无肉，食罢时时自扪腹。肯羡何侯日万钱，不学天随尝杞菊。

传闻乐会似淇园，坐想猗猗千亩绿。邦人富比万户侯，县尹清廉仍不俗。

尺书远致拟兼金，锦绷解缚排寒玉。为君急食不敢馀，恐被南风吹作竹。
碌碌
陆游（宋代）

碌碌初何取，悠悠信所之。
安贫无鬼笑，守道有天知。
暑服黄缣制，晨飧赤米炊。
今朝潦水退，村路得遨嬉。
长江夜月
玄烨（清代）

万顷沦涟映，平沙一望收。天光起水色，云影共波流。

隔岸姑苏远，临轩夜月浮。民情咸自得，何必泛龙舟。
颂古七首 其七 云门示众云：人人尽有光明在。
释克勤（宋代）

夜明帘外千峰秀，鸾镜台前万象虚。扫踪灭迹，不立锱铢。

谁为佛殿，谁是香厨。敲出凤凰五色髓，击碎骊龙明月珠。
同程季予游李雷锋和张仁溥
吴泳（宋代）

顽云不雨风称雄，扫花晚坐蓬莱宫。
幅巾野服才相逢，华茵解下金线狨。
人道青田双鹤、平舆二龙，笑揖群彦时一中。
百寮之山直丛丛，回廊窈窕庭阴浓。
园禽语变春事空，水花色静天机融。
归来笑傲掀短篷，溪澄月白闻笙鸿。
浮槎山
释用孙（宋代）

山为浮来海莫沈，萧梁曾此布黄金。
梵僧亲指耆阇路，帝女归传达磨心。
地控好峰排万仞，涧馀流水落千寻。
灵踪断处人何在，日夕云霞望转深。
宫词 其五十五
赵佶（宋代）

九重城阙壮端门，霁色荣光瑞景分。一望葱葱佳气里，楼台常恐碍行云。
九日 其一
龚况（宋代）

家家高会锦模糊，谁信贫家菊也无。多谢东邻送醅至，旋于篱畔觅茱萸。
自渔梁驿至衢州大雪有怀
蔡襄（宋代）

大雪迷空野，征人尚远行。
乾坤初一色，昼夜忽通明。
有物皆迁白，无尘顿觉清。
只看流水在，却喜乱山平。
逐絮飘飘起，投花点点轻。
玉楼天上出，银阙海中生。
舞极摇溶态，闻余淅沥声。
客炉何暇暖，官酤未能醒。
薄吹消春冻，新暘破晓晴。
更登分界岭，南望不胜情。
读某人江行诗轴
虞俦（宋代）

介叟从来仆命骚，吟魂招得楚江涛。也知笔力千钧重，莫怪山城纸价高。
寓天台水南四首
林宪（宋代）

夔皋不著书，周召不决科。
端坐庙堂上，四海臻泰和。
此道固如是，后来文艺多。
嗒然空山中，独抱明良歌。
送程给事知越州
孙固（宋代）

东过钱塘第一州，郡城高爽五云浮。
会稽山碧人多秀，贺监湖清月正秋。
偃息乡邦如志意，慰安雅俗自风流。
朝廷贤旧方图任，只恐蓬莱得暂留。
谢胡文学惠水牛图二卷
司马光（宋代）

牛生天地间，益物用最大。
其功配坤地，彖爻参众卦。
血毛类上帝，胖蚃景福介。
宗庙及宾客，百礼无不在。
引耒刺中田，粒食烝民赖。
服箱走四方，竭力任重载。
昔闻载叟笑，图写穷织芥。
胡君继其妙，差肩立异代。
公卿仰名声，一观一可丐。
如何散贱者，遽有双图赉。
所嗟性颛愚，雅不晓佳画。
有如歌九韶，钟鼓乐声聩。
得之乃虚器，无异居大蔡。
神物恐化去，产召风雨怪。
双图虽卷还，重贶敢不拜。
元宵雨
姚勉（宋代）

东风已办上元晴，入夜敲桅又雨声。
天下更无灯可赏，云头应雨月孤明。
遥知日甸惊回禄，未用星桥诧太平。
旅舍一枝梅在烛，照人红影十分清。
寄云峰饶安国
刘黻（宋代）

千年古松树，树下两翁吟。
语不到时事，笑皆非壮心。
江添明月净，山共白云深。
寂寞砖趺在，何时重许寻。
秋思十首 其八
李纲（宋代）

秋月照我心，清光奈愁何。回薄万古恨，月愁应更多。

独饮不成醉，溯月空长歌。安得一丸药，高奔伴姮娥。
和秋游洛阳
徐凝（唐代）

洛阳自古多才子，唯爱春风烂漫游。

今到白家诗句出，无人不咏洛阳秋。
和林帅喜汤王二魁将还
舒邦佐（宋代）

烂醉春风玉不颓，自封喜信入湘来。
同乡多少同年士，两傍何湘两夺魁。
琼苑宴开应共醉，西湖赏罢更同回。
早归多谢文翁力，莫待平安家信催。
奉和幸安乐公主山庄应制
萧至忠（唐代）

西郊窈窕凤凰台，北渚平明法驾来。匝地金声初度曲，

周堂玉溜好传杯。湾路分游画舟转，岸门相向碧亭开。

微臣此时承宴乐，仿佛疑从星汉回。
浣溪沙（夜饮仲明小轩）
韩淲（宋代）

一曲青山映小池。林疏人静月明时。相逢杯酒也相宜。

醉眼不知春事少，欢情犹得漏声迟。神仙何处梦魂飞。
洛下闲居，寄山南令狐相公
白居易（唐代）

已收身向园林下，犹寄名于禄仕间。不锻嵇康弥懒静，

无金疏傅更贫闲。支分门内馀生计，谢绝朝中旧往还。

唯是相君忘未得，时思汉水梦巴山。
向侍御宗洛登玄岳奉赠得二绝句 其二
王世贞（明代）

一笑君家向子平，辞官五岳问长生。何如柱史元仙骨，上到天门便玉京。
邦衡侍郎再惠春字韵诗次韵怀旧叙谢且致登庸之祝
周必大（宋代）

年年郡圃共寻春，夜夜神冈醉问津。公从鸡翘恩典厚，我游麟问宠光新。

愿闻玉铉调元日，幸摄金銮草制人。致主勋华端有望，浇风于此合还醇。
寿王饶州 其一
洪适（宋代）

淮水汤汤自古传，王家衮衮更多贤。人门秀出乌衣右，时论谁居凤阁先。

已有声名腾众口，故应勋业在长年。安知今代文章伯，定是前身李谪仙。
上王京兆 其三
赵鼎臣（宋代）

大道周庐满帝京，怪来无讼里闾清。数行诏令家家有，到处如逢大尹行。
虞美人 其一 寄胡双仙世妹二闽
叶璧华（清代）

携琴擪笛穿花去。小集幽亭里。别来草草度流光。又是露珠滴粉坠莲房。

知音人世能逢几。同解惺语。思君不见诵君诗。知否银缸挑尽独眠迟。
村行与田翁语
释文珦（宋代）

门对荒陂柳半遮，老翁留客坐枯槎。自言雨足好苗色，犹恐风多损稻花。
美广帅赵平斋拓贡院
李昴英（宋代）

围棘千间手拓开，帅幢元是个中来。前峰卓卓尖如笔，正路堂堂稳踏槐。

自此鹄袍容万士，浑然龙化出伦魁。南州尽说明年好，依旧科名得上台。
再次韵四首
陈造（宋代）

作吏丁年熟李书，调官晚境曳邹裾。
平时外慕生灾怪，嘉遁爻中有祓除。
燕归梁
石孝友（宋代）

楼外春风桃李阴。记一笑千金。翠眉山敛眼波侵。情滴滴、怨深深。

当初见了，而今别后，算此恨难禁。与其向后两关心。又何似、□而今。
元亮次韵四绝相撩和答 其一
李彭（宋代）

枕中鸿宝袅蹄金，火候宁经手自斟。瓠子河倾那可塞，忍令清饿首阳岑。
题宝泉轩
王寂（南北朝）

野人强冠襟，任事多脱略。官府逃喧卑，僧窗憩寂寞。

高情渺层云，逸兴发幽壑。山色为谁来，秋光无处著。

颓红挂浮图，涨碧分略彴。天共水相合，风催雨欲作。

渔歌散汀洲，春相隔篱落。属玉破微茫，斜书洒寥廓。

幽欢殊未阑，归兴辄作恶。后会定何时，期以辛丁约。
登制胜楼
王十朋（宋代）

梁栋翚飞百尺楼，江山满目壮夔州。鸟穿云过白盐去，鱼透浪来清瀼游。

控扼地临三峡险，朝宗水会百川流。古今制胜人何胜，天下奇才忠武侯。
海珠慈度寺
李震（宋代）

海上禅扉记昔游，黄金鳌背踏清秋。天花影覆盘陀石，舍利光生杜若洲。

足底潮声来合浦，望中云气接罗浮。老僧不管人间事，闲对沧浪数白鸥。
宋瓷箫歌
邵堂（清代）

未央瓦甒缺不全，隗嚣宫碗霾寒烟。𤫩珑陶器出天水，绣匣寒襦话惘然。

刻箫以玉亦以铁，范土抟沙妙逾绝。一枝直干遏行云，十指春寒弄晴雪。

图画清明记上河，樊楼镫火夜阑多。参差织手当窗奏，窈窕娇喉背镜歌。

牟驼冈下烽烟逼，从此箫身陷榛棘。一曲残山剩水声，千龄雨过天青色。

惜不招邀汪水云，金台秋老话斜曛。长携雪窖冰天坐，如响青嵩碧洛闻。

花瓷昔制陶人手，遗事宣和未曾有。青城应唱念家山，紫玉曾吹《折杨柳》。

野火寒郊万劫灰，山河破碎剩箫材。官哥柴汝知何似，筝笛笙簧倍可哀。

红愁碧恨春无主，月冷陶丘蚀风雨。不知埏埴纪何时，此亦中原乾净土。
十六字令
周贻繁（清代）

愁。少绪无端不自由。梧桐树，新月又如钩。
望乡书
区大相（明代）

春月春花伴客居，乡愁乡恨几时除。登楼望尽南回雁，不得南中锦字书。
遣兴
林希逸（宋代）

车轮到处碾成尘，苦乐伊谁见得真。蚁聚万缘皆假合，驹阴千载几新陈。

虽云入息非出息，或说前身有后身。此事谩然成诤论，且看古月照今人。
赠龄首座主庵 其一
释慧空（宋代）

三关透罢复何言，一派银河落九天。摩竭鱼吞南海浪，扶桑人种陕西田。
古坟诗
周端臣（宋代）

短墙摧倒树欹斜，碧斋开满地花。
马鬣就荒无认处，墓臆碑在野人家。
寓叹
陆游（宋代）

事外痴顽老，人中剩长身。
开颜时赖酒，闭口不言贫。
淡话常终夕，闲游动历旬。
渔翁偶相遇，疑是武陵人。
游疏山
陆游（宋代）

我愿匹马飞腾遍九州，如今苦无騕褭与骅骝。
葛陂之龙又难致，兀兀安得忘吾愁。
幸余一事差可喜，云山万里芒鞋底。
曳杖行穿幡冢云，试茶手挹香溪水。
江西山水增怪奇，疏山之名旧所知。
惜哉不见侏儒师，尚想薪水俱空时。
寺门欲近山若拆，老树苍崖含古色；挂包便住吾岂能，一来要是疏山客。
食牛炙
李之仪（宋代）

西来谁为炙牛心，惜事拘文不敢寻。岂谓邻邦无百里，骤令馋敢得千金。

登台未论前人比，扪腹翻惊用思深。从此耒阳休吊古，便思白酒与同斟。
句
杜杲（宋代）

父子俱开国，朝廷不负人。
送厚斋陈持正归括苍效山谷体有赠
萧立之（宋代）

赠君白纻白且鲜，络绣机杼秋风前。为君裁作山人衣，披云拂石弄潺湲。

赠君纸帐清且华，机绡水底溪工家。夜深拥被蝴蝶床，满身明月卧芦花。

聊厚不为薄，中有故人心。平生湖海交，讵得商浅深。

飞鸢亭下阑干雨，苍玉洞前斜日树。诗来一镞箭锋直，直置本初何足数。

恨我不与柴桑期，多君且赋羌村诗。细君迎笑儿女舞，床头酒香鸡鹜肥。

一城行色人催动，回首龙山烟翠重。敲推不定起寻君，前度莓苔千里梦。
江西郑常侍赴镇之日有寄，因酬和
许浑（唐代）

来暮亦何愁，金貂在鹢舟。旆随寒浪动，帆带夕阳收。

布令滕王阁，裁诗郢客楼。即应归凤沼，中外赞天休。
颂古一百二十一首
释宗杲（宋代）

猛焰不容蚊蚋泊，大海那能宿死尸。
任是三头并六臂，望风无不竖降旗。
喜雪和许海秋独游龙树寺韵 其二
尹耕云（清代）

幽人与飞鸟，出门共所向。破除世网局，豁达天倪畅。

危楼根青冥，高空列屏障。俯身视荒泽，葭菼色凄怆。

会心匪一悰，遇物得万状。领君弦外音，寥寥契牙旷。
劝饮
李新（宋代）

安所求羁客，比坰徐翁庐。清圣殊不恶，中之百忧纾。

瘿樽但满注，一饱随家蔬。卷帘瞩平野，木影摇扶疏。

绿针麦刺土，碧幕烟染虚。田父老且耕，我尚堪犁锄。

劝翁日饮酒，何苦多著书。书成人亦惜，酒至欢有馀。
玛瑙院居戏题三首
释智圆（宋代）

白傅湖西玛瑙坡，轩窗萧酒瀁烟波。
讲馀终日焚香坐，毁誉荣枯奈我何。
驻跸石槽行宫即景
弘历（清代）

兰皋柳陌拥千庐，朴斲离宫一宿居。马识旌竿行意速，鸟窥窗户唤声徐。

鼓车计里由旬近，盖树成阴半亩馀。岁岁秋蒐宁边已，绳先示后并殷予。
游湖头观桃花行数里弥望不绝有僧新开兰若于万花之中 其三
王庭圭（宋代）

方丈前林万木春，桃花面目更尖新。为师拈出灵云话，却恐桃花解笑人。
将次洺州憩漳上
王安石（宋代）

漠漠春风里，茸茸绿未齐。
平田鸦散啄，深树马迎嘶。
地入河流曲，天随日去低。
高城已在眼，聊复解轻齎。
用前韵成二首一以谢宪使和章一以述怀 其一
蔡戡（宋代）

五岭何烦汉节临，暂来南国种棠阴。诗亲老杜真无敌，迹访涪翁尚可寻。

登览漫穷千里目，衰迟唯有五湖心。江山弹压归诗伯，诗赋梅花雪片深。
去岁与东郡幕府诸君同游河亭望太行雪饮酒赋诗今冬罢归京邑怅然有怀
司马光（宋代）

畴昔追清景，狂吟忘苦寒。河冰塞津口，山雪照林端。

健笔千篇富，醇醪一醉欢。困犹挥落麈，瞑不顾归鞍。

多是光阴驶，离群会合难。谁知尘满袖，今日客长安。
秋日书怀
孙应时（宋代）

宦情都漠漠，愁思正悠悠。
黄叶白苹渚，清风明月楼。
归欤想彭泽，老矣欠菟裘。
行止君休问，吾生不击舟。
乐仙观
若虚（唐代）

乐氏骑龙上碧天，东吴遗宅尚依然。悟来大道无多事，

真后丹元不值钱。老树夜风虫咬叶，古垣春雨藓生砖。

松倾鹤死桑田变，华表归乡未有年。
舜举水仙梅五绝
牟巘五（宋代）

横出一枝谁与并，整青葱佩立多时。
窗明几净好风日，移向此中渠不知。
金刚随机无尽颂·离相寂灭分第十四
释印肃（宋代）

道大言无妄，佛诚说非诳。
如是接群生，生灭心说谤。
问洛上王宰访商山青竹鞭
梅尧臣（宋代）

蜀鞭虽紫多轻脆，最重商山节眼完。
挂在苍崖饱风雪，藓花如漆试求看。
豫章台
况志宁（宋代）

城阴零落豫章台，平地晴沙卷雪来。
欲访邻翁问尘迹，小园荒径长莓苔。
夜步
顾祖辰（明代）

黄昏门未掩，偃蹇倚孤松。
正见水中月，遥闻风外钟。
村虚春寂寂，烟远树重重。
只觉幽怀惬，微吟送短筇。
杨柳枝（二首）
李祯（明代）

参差几树瞰长河，树树垂金拂绿波。
不是秋来易零落，自缘人世别离多。
命加赈浙省去岁被灾州县诗以示意
弘历（清代）

两浙去岁灾，东较西为甚。嗟嗟我黎民，啼饥缺餐饪。

石粉聊充饿，因以致病㾛。疾苦欲尽知，终夜不安枕。

救灾无奇方，屡留太仓禀。晚秋纵稍穫，餔啜仅馀沈。

青黄不接时，艰食行哀谂。申命地方吏，吾意其悉审。

食尔无安肉，衣尔无安锦。为民之父母，曰惟尔及朕。

子饿父则饱，于心其奚忍。赈济期虽溢，更发我仓廪。

博施慎无遗，庶苏彼𢡚懔。梗概示端倪，施行尚勤恁。

人力惟小补，仰望早稻稔。
试郭底泉和韵
李之仪（宋代）

午睡不觉久，起坐独扪腹。眊氉相苦魔，眩瞀遂为族。

永怀建溪春，偶尔得藏畜。品第虽非貂，犹胜狗尾续。

虚堂无纤尘，百转纷击筑。破碾顿愕眙，屑纷随轮蹙。

被褐而怀璧，凡眼真亵渎。聊资定碗黑，岂待无托绿。

久闻城西角，有泉湛寒玉。名因所居传，廉惠才可仆。

殷勤持小罂，甘莹来一掬。蟹眼方转旋，色味相芬馥。

迩来棘荆生，未易梨栗熟。一啜便超腾，庾愁空万斛。
赠嗣直弟颂十首
黄庭坚（宋代）

江南十兄弟，长被时一共。
梦时各自境，独与君同梦。
再次韵酬转庵 其一
许及之（宋代）

经梅多过溽，转蕙拟吹薰。山脚昏酣日，檐牙晓堕云。

病忺添御裌，笔懒习书裙。那得惊人句，聊将绝世纷。
李伯纪丞相挽诗
贺允中（宋代）

已矣经邦业，茫然造物心。
人生固有定，天意颇难谌。
此日嗟亡鉴，当年用作霖。
吾皇方愿治，十事想遗箴。
相和歌辞。挽歌二首
于鹄（唐代）

阴风吹黄蒿，挽歌渡秋水。车马却归城，孤坟月明里。

双辙出郭却，绵绵东西道。送死多于生，几人得终老。

见人切肺肝，不如归山好。不闻哀哭声，默默安怀抱。

时尽从物化，又免生忧扰。世间寿者稀，尽为悲伤恼。
寿陆义斋
陆文圭（元代）

归棹石门江水长，肯留一片广州香。
不须人祝千年寿，但顾公流百世芳。
长侍潘兴游故里，胜持汉节落南荒。
芙蓉金菊秋风迳，好和陶醉引玉触。
题杨氏问月轩次周葵窗韵
陈雷（元代）

我欲停杯问广寒，中间宫阙几时安？丹梯有影非难上，玉斧无痕许借看。

不信药成烦老兔，谁怜桂冷湿青鸾。相逢今夕知何夕，莫笑清狂兴未阑。
满江红·为问人生
吴潜（宋代）

为问人生，□要足、何时是足。这个底、蜗名蝇利，但添拘束。便使积官居鼎鼎，假饶累富堆金玉。似浮埃、抹电转头空，休迷局。分已定，心能服。宛句畔，昭亭曲。有水多於竹，竹多於屋。闲看白云归岫去，静观倦鸟投林宿。那借来、拍板与门槌，休掀扑。
己酉新正
叶颙（元代）

天地风霜尽，乾坤气象和。
历添新岁月，春满旧山河。
梅柳芳容徲，松篁老态多。
屠苏成醉饮，欢笑白云窝。
烟
李峤（唐代）

瑞气凌青阁，空濛上翠微。迥浮双阙路，遥拂九仙衣。
桑柘迎寒色，松篁暗晚晖。还当紫霄上，时接彩鸾飞。
龙溪道中
刘克庄（宋代）

旷土茫茫无主名，朱门惟恐籍分明。
老农犹记淳熙事，太息文公志未行。
摩诘画
黄庭坚（宋代）

丹青王右辖，诗句妙九州。
物外常独往，人间无所求。
袖手南山雨，辋川桑柘秋。
胸中有佳处，泾渭看同流。
题邓弥之白香亭诗稿 其五
许振祎（清代）

钟陵直下古临川，新领苍头士八千。劝客南行焚笔砚，从征西八买鞍鞯。

异才不信为时出，强寇能摧弃甲旋。终是虎头无骨相，中山一谤又空拳。
鱼游春水
陆求可（清代）

连朝春雨足。添得十分湖水绿。东风无力，轻动波纹如縠。

未许桃花几片流，止容柳叶千条拂。野鹭孤游，山鸥双浴。

镇日游人征逐。载不尽、清丝脆竹。冯异偏爱风流，溅珠喷玉。

燕姬倒影红裙现，越女看妆青黛蹙。花柳千年，芰荷一曲。
悲秋十八咏 其十八 秋砧
邓云霄（明代）

少妇红颜黯自怜，下机鸣杵小楼前。捣残鸳锦非今日，梦隔龙沙又一年。

不惜哀音催木叶，愿随明月到胡天。中原荒土无人辟，汉武时巡尚事边。
送陈集生太史
梁佑逵（明代）

孟秋凉气至，蟋蟀鸣虚牖。惊飙撼庭柯，落叶日以厚。

居人若在行，况乃行当久。揽衣起徬徨，出门送我友。

丈夫志四方，所惜非分手。勉旃赴前途，爱子琼与玖。

勿以门第高，弃捐葵藿偶。勿以声名溢，而忘夙所负。

富贵不足矜，所期在不朽。贱子不习谀，素心聊用剖。
送葛谦问
蔡戡（宋代）

江上霜枫叶叶红，不堪摇落又西风。
只愁叠鼓催船去，千里相思月满空。
寄题梵天圣果二寺兼简昭梧二上人
释智圆（宋代）

海日照吟轩，江风动庭树。
此景乐闲情，何人识高趣。
登楼独南望，杳杳空烟雾。
和通判弟随亨书感韵
柴望（宋代）

风沙万里梦堪惊，地老天荒只此情。
世上但知王蠋义，人间惟有伯夷清。
堂前归燕春何处，花外啼鹃月几更。
莫话凄凉当日事，剑歌泪尽血沾缨。
山游示小妓
白居易（唐代）

双鬟垂未合，三十才过半。本是绮罗人，今为山水伴。

春泉共挥弄，好树同攀玩。笑容共底迷，酒思风前乱。

红凝舞袖急，黛惨歌声缓。莫唱杨柳枝，无肠与君断。
过青潭铺用杜少陵韵
胡铨（宋代）

世路羊肠险，崎岖不计层。
附炎蛾并火，待暗鼠窥灯。
国削臣心折，秋高虏势增，
鱼虾何足虑，回前顾鲸鹏。
题清远峡峡山寺二首
杨万里（宋代）

见说岩中雪色猿，啸声时出翠微间。
不看新月初三夜，却觅当时旧玉环。
朝云集句诗七言律诗（十首）
孙蕡（明代）

零落残云倍黯然，一身憔悴对花眠。
南园绿草飞蝴蝶，落日空山怨杜鹃。
天若有情天亦老，月如无恨月长圆。
此声肠断非今日，风景依稀似去年。
十分吟·其二
邵雍（宋代）

所谓十分人，须有十分事。
事苟不十分，终是未完备。
事父尽其心，事兄尽其意。
事君尽其忠，事师尽其义。
宋中别周、梁、李三子
高适（唐代）

曾是不得意，适来兼别离。如何一尊酒，翻作满堂悲。

周子负高价，梁生多逸词。周旋梁宋间，感激建安时。

白雪正如此，青云无自疑。李侯怀英雄，肮脏乃天资。

方寸且无间，衣冠当在斯。俱为千里游，忽念两乡辞。

且见壮心在，莫嗟携手迟。凉风吹北原，落日满西陂。

露下草初白，天长云屡滋。我心不可问，君去定何之。

京洛多知己，谁能忆左思。
雨中花
晁端礼（宋代）

豆寇梢头，鸳鸯帐里，扬州一梦初惊。忆当时相见，双眼偏明。南浦绿波，西城杨柳，痛悔多情。望征鞍不见，况是并州，自古高城。

几多映月凭肩私语，傍花和泪深盟。争信道、三年虚负，一事无成。瑶珮空传好好，秦筝闻说琼琼。此心在了，半边明镜，终遇今生。
祖庭观丁歌
王奕（元代）

吾祖河汾文中氏，受恩未报夫子灵。
末孙愿言无忝尔，幸际天地还清宁。
奔波水陆数千里，袖香今得拜祖庭。
天欲使观周礼在，时载巧值开上丁。
北方学者曹博士，新膺上命来交承。
圣门不敢负所学，事事必欲行六经。
尔时己丑八月朔，大中门辟天微明。
左开毓粹右观德，灯球灿烂交流星。
奎文阁下爇柴燎，柏林鸠鹊争飞鸣。
金丝堂前班引出，笙镛隐隐金石声。
三氏诸孙列左右，皎洁宿鹭排圆汀。
各崇尊长例就位，深衣徵及江南生。
礼官三请诣磬所，朱扉咿{左口右轧}开中扃。
太常金乐交佚奏，秩秩笾豆环簪缨。
首从先圣告祝后，邹兗次第彝樽倾。
却诣齐国父母庙，泗沂分配随重轻。
五贤推尊孔道者，俎豆亦得陈其诚。
春秋天下祀文庙，太常四丁惟鲁行。
青衿白发老学校，观丁未有如斯荣。
俨然清都听雅乐，耳目变换心神惊。
南门礼毕饮福胙，公堂交错飞兕觞。
饮余独立杏坛下，予怀缥缈欣慨并。
恭惟素王师万世，道如日月行天晴。
几年读易坐瓮牖，景仰阙里真篷瀛。
谁令溟渤化清浅，温凉亲得瞻仪形。
吁嗟麟踣凤不至，青霄栩栩飞梁楹。
想当削迹伐木日，诺仕委曲随人情。
不知无可无不可，与时潜跃无将迎。
君臣大义要不废，岂应弦辙俱纷更。
匡围宋害走列国，哀诔流祠垂千龄。
谁云木坏文寝丧，墓林楷理犹纵横。
文谟武烈悉斯烬，春秋无复陈尝蒸。
皇王帝伯禅林休，尼山泗水常朝廷。
孔林黄屋已八至，功与泰山争峥嵘。
惜载祥符天子幸，生晚不得随公卿。
封疆万里撤私町，冠佩此夕仰大成。
八表云昏尘眯目，仲孙宣子视独瞠。
观周反鲁学益进，矇与瞍语闻惊霆。
两生此日既见圣，中道未有倾盖程。
箪瓢道不在房杜，深惭礼乐孤汾亭。
归与玉斗授论语，愿与诸子歌菁菁。
庶乎可以报罔极，蠢生未必终顽冥。
邹德久挽词二首
张嵲（宋代）

才具称要腹，奋然吞八荒。
相期终用世，谁料只为郎。
地下修文久，人间逝水长。
平湖游览处，山色旧苍苍。
孔东塘博士招同人集傍花村
夏弘（清代）

傍花村里花如雪，扑席浮觞二月时。莫向伶人争画壁，双鬟都唱使君诗。
题东山道院
徐玑（宋代）

古院嵚𡼭石作层，绿苔芳草近郊坰。溪流偶到门前合，山色偏来竹里青。

静与黄蜂通户牖，閒将白鸟共沙汀。道人亦有能琴者，一曲清徽最可听。
南归 其三
李正民（宋代）

风霜不改旧茅茨，自悔轻身触祸机。丈室本来无一物，犹存禅榻待翁归。
乘舟过贾收水阁收不在见其子三首
苏轼（宋代）

爱酒陶元亮，能诗张志和。
青山来水槛，白雨满渔蓑。
泪垢添丁来，贫低举案蛾。
不知何所乐，竟夕独酣歌。
袅袅风蒲乱，猗猗水荇长。
小舟浮鸭绿，大杓泻鹅黄。
得意诗酒社，终身鱼稻乡。
乐哉无一事，何处不清凉。
曳杖青苔岸，系船枯柳根。
德公方上冢，季路独留言。
已占蒲鱼港，更开松菊园。
従兹来往数，儿女自应门。
铜岭怀古
陈舜法（明代）

层峦如黛宋名山，芜没荒林客引攀。异代流连伤死后，当年辜负望生还。

愁来一旅留天下，恨去空名在世间。凭吊更怀张太史，可胜今古泪痕斑。
次韵奉酬张野夫见赠
张镃（宋代）

谋身堪笑若舂锄，甓社栖寒水满湖。
近寺偶成莲社似，为园非效辋川图。
清樽酒好诗中圣，古冢珠存念大儒。
久矣自求无所用，喜君能好柏楸株。
春秋战国门。楚惠王
周昙（唐代）

芹中遇蛭强为吞，不欲缘微有害人。

何事免成心腹疾，皇天惟德是相亲。
病目宴坐
李彭（宋代）

脑脂遮目乏风味，宴坐禅床真得计。赤眼归宗近似之，面壁少林聊复尔。

东坡妙语久犹新，治目常存如治民。但学曹参相齐法，清夷王度不无人。
去冬留题管节堂世美朝请今夏按部过之为诗见贲辄次韵奉和
韦骧（宋代）

拙句惭先刻，佳章幸继游。褒题踰八字，传咏入中州。

舍馆仍增丽，时炎倏变秋。悠悠想清思，长似建溪流。
渡芦赞
释智愚（宋代）

江空芦叶冷，风静衲衣轻。不得梁天子，无人知姓名。
元日
梅尧臣（宋代）

频年无入合，今日预朝元。
丹陛发金奏，侍臣称玉碗。
旗旌摇细仗，云雾启千门。
却出苍龙阙，衣冠万马屯。
长相思（娥眉亭）
黄机（宋代）

东梁山。西梁山。占断长江相对闲。古今双鬓斑。天漫漫。水漫漫。人事如潮多往还。浅颦深恨间。
和座主相公西亭秋日即事
姚合（唐代）

西亭秋望好，宁要更垂帘。夫子墙还峻，酂侯宅过谦。

微风红叶下，新雨绿苔黏。窗外松初长，栏中药旋添。

海图装玉轴，书目记牙签。竹色晴连地，山光远入檐。

酒浓杯稍重，诗冷语多尖。属和才虽浅，题高免客嫌。
和莘老经六合西门水亭怀裴学士
释道潜（宋代）

折柳相从地，重来失旧柯。林光延晚照，岸影动霜波。

碧圃檀栾密，朱檐翡翠过。主人成异物，搔首奈情何。
忆寿春废虎坑余以春二月至郡主吏举所职称霍…去郡三载
李绅（唐代）

匪将履尾求兢惕，那效探雏所患争。当路绝群尝诫暴，

为猫驱獮亦先迎。每推至化宣余力，岂用潜机害尔生。

休逐豺狼止贪戾，好为仁兽答皇明。
曲肱诗二十首
白玉蟾（宋代）

往昔逍遥在太华，朝餐玉乳看琼花。
当年身着六铢服，不识人间有苧麻。
次韵孙温叟问讯之韵
赵蕃（宋代）

拊髀尝闻问牧颇，只今时势定如何。
要知绝恶思除本，莫为轻降信倒戈。
幕府似公犹不用，官曹如我政宜诃。
兵传家法檄愈疾，不但有诗皆可歌。
投常州从兄中丞
张祜（唐代）

扁舟何所往，言入善人邦。旧爱鹏抟海，今闻虎渡江。

士因为政鹏，儒为说诗降。素履冰容静，新词玉润枞。

金鱼聊解带，画鹢稍移桩。邀妓思逃席，留宾命倒缸。

史材谁是伍，经术世无双。广厦当宏构，洪钟并待撞。

成龙须讲邴，展骥莫先庞。应念宗中末，秋萤照一窗。
祗答公序相国二兄见寄二首
宋祁（宋代）

前时同出守，星鬓各萧萧。
蹊李伐不食，原禽行自摇。
棹前饶沸浪，蓬处但惊飚。
素愿山林隐，公乎不在招。
新年至湖上饮茶磨山绝顶
文徵明（明代）

楞伽春水玉浮天，茶磨晴岚翠扫烟。坐喜湖山收宿雨，眼看梅柳入新年。

等閒陈迹还成古，老大欢悰不似前。日暮刚风吹酒醒，始知身在碧云巅。
避寇由甘泉公道桥至东台
程畹（清代）

镫火湖干别有天，风声鹤唳总茫然。国殇顷刻犹交臂，襁负何茫敢息肩。

每到穷途思致命，绝无长策且愁眠。欢呼忽听来飞将，一战功成万口传。
记梦
王安国（宋代）

万顷波涛木叶飞，笙箫宫殿号灵芝。
挥毫不似人间世，长乐钟声梦觉时。
骢马
李群玉（唐代）

浮云何权奇，绝足世未知。长嘶清海风，蹀躞振云丝。

由来渥洼种，本是苍龙儿。穆满不再活，无人昆阆骑。

若识跃峤怯，宁劳耀金羁。青刍与白水，空笑驽骀肥。

伯乐傥一见，应惊耳长垂。当思八荒外，逐日向瑶池。
命里
文天祥（宋代）

熊罴十万建行台，单骑谁教免胄来。
一日捉将沙漠去，遭逢碧眼老回回。
丙子杪秋骄阳蒸热踰月不雨偶坐南轩承少保镇山先生佳篇屡赠蹶然有感怀答三首 其三
胡直（明代）

几载殊燕粤，尺书岁难陈。今归依南斗，上下漳水滨。

漳水日悠悠，客怀亦以新。良觌未有期，名篇眷独殷。

伐木声瑰玮，开径意清真。所愧巴曲俚，胡以赓阳春。

申章谢存慰，报李讵能珍。
又赓刘学录双莲韵
陈宓（宋代）

亭亭玉立谢栽培，却笑凡花杂草莱。
水面不教蜂蝶见，天边偏引鹭鸥来。
化工岂是夸呈瑞，人意何须岂妄猜。
并秀六房如可信，里中他日又公台。
颂古十六首
释明辩（宋代）

百宝光攒无儿顶，是大神呪最灵奇。
揭谛波罗僧揭谛，石人半夜失乌鸡。
和杨公济钱塘西湖百题 其六 白公石函
郭祥正（宋代）

开函测深浅，启闭以时均。欲识白公惠，堂堂勒翠珉。
有将独鹤行都市道上者左右奔迫野态憔悴因成
宋庠（宋代）

明心本霄汉，此路极喧埃。
何意鸣皋罢，翻同舞市来。
波鱼忧辙涸，海鸟避风灾。
寄语昂昂质，非君羽独摧。
游白云轩赠冲一道正
葛闳（宋代）

无事之时无事身，天将冲淡养吾真。
鸱鸢啄腐成滋味，岂识朝霞吐嚥人。
送别常汉度知县
孙应时（宋代）

一朝倾盖更倾心，颇畏人惊语太深。
乍可陶庐烦送酒，难堪偃室傍鸣琴。
君今此去班群玉，我亦何言吒断金。
啼鴃飞花春又了，萧萧风雨卧山林。
五鼓
孔武仲（宋代）

永夜无尘事，闲眠似道堂。
纸窗分晓色，絮被借春阳。
万虑此中息，一身今可忘。
周公不足梦，佳趣在羲皇。
寄白香岩县丞
王之道（宋代）

香山誉望不可攀，香山之后传香岩。
香岩硉矹耸人目，香岩秀香超尘凡。
香岩之风清可掬，终日哦松适幽独。
愧我无能老杜门，何时一笑披青云。
燕走马太傅大排致语口号
廖刚（宋代）

星车还自九天来，应是明时重选才。泽与尧言下宣室，人随汉史上春台。

恩光晓日千家动，和气晴云万里开。高会莫辞同尽醉，风流北海富樽罍。
关山吟 其一
罗泽南（清代）

家住罗山第几曲，碧水绕门清可掬。南窗捉絮倚垂杨，北岸跳珠挂飞瀑。

渴来烹茶自汲水，游鱼上下纷相逐。垂钩终日不得鱼，高歌一曲湘水绿。
春阴
梅尧臣（宋代）

浓淡云无定，凄微气宇寒。
鸠鸣桑叶吐，村暗杏花残。
客子行裘薄，春塘野水宽。
轻雷欣已发，谬作采茶官。
送蒋少韩
叶适（宋代）

昔子岳阳去，我病不能吟。
久抛风烟句，永结江湖心。
子今岳阳归，惠我过始觌。
日月无蔽亏，空水互摧激。
濯足洞庭浦，晞发君山颠。
谁惊瘦到骨，所要清为天。
蔀家丰屋永新县，象床金簟春风转。
提壶未许劝人留，求言待上茅茨殿。
子规　[一作李白诗，题作《宣城见杜鹃花》
杜牧（唐代）

蜀地曾闻子规鸟，宣城又见杜鹃花。
一叫一回肠一断，三春三月忆三巴。
芳沚亭
郑侠（宋代）

澄流良湜湜，幽藻还漪漪。
不是采蘩手，芬芳长自持。
筇杖赠凌生
张方平（宋代）

山居知独处，一杖代儿曹。试水溪沙浅，挑云岭路高。

访僧归有伴，采药远忘劳。它日蓬莱会，应骑过海涛。
卜算子慢 五人墓，和谢椒石观察韵
叶绍本（清代）

茄花开遍，芝草焚馀，合使昊苍凭怒。假手英雄，一霎轰雷急雨。

叹宫邻、运早休金虎。满鸳列、乾儿义子，何人似此千古。

莫诧奇谋误。恰冢傍要离，一抔香土。蔓草寒烟，何处十三陵树。

怏然脐、终嗟郿坞。只剑气、鱼肠碧血，共英灵来去。
宴散
白居易（唐代）

小宴追凉散，平桥步月回。
笙歌归院落，灯火下楼台。
残暑蝉催尽，新秋雁戴来。
将何还睡兴，临卧举残杯。
生查子 秋千
宋琬（清代）

仙仙蝴蝶衣，窄窄檀香板。纤体欲飞飏，只恨春风软。

春葱玉指柔，香汗罗襦满。侍女笑相扶，倩把云鬟挽。
到州有感呈通判
周洙（宋代）

白云深处双轮过，红旆丛中五马来。
父子华颠忻会聚，簪裾青眼喜游陪。
趋庭日有朱衣戏，从此无心诧老莱。
踏莎行
晏几道（宋代）

宿雨收尘，朝霞破暝。风光暗许花期定。玉人呵手试妆时，粉香帘幕阴阴静。

斜雁朱弦，孤鸾绿镜。伤春误了寻芳兴。去年今日杏墙西，啼莺唤得闲愁醒。
念奴娇
沈端节（宋代）

灯宵渐近，更兵尘初息，韵华偏早。太守风流张宴乐，不管江城早峭。发底蜂儿，钗头梅蕊，一一夸新巧。笙歌鼎沸，万人争看标表。

应记革履雍容，天香满袖，侍宴游三岛。圣主中兴思用旧，尊礼先朝元老。烛赐金莲，柑传罗帕，行即趋严道。深杯休诉，任教银漏催晓。
和耕甫弟梅
杜范（宋代）

数点冰葩与雪宜，有人著眼水边篱。
从渠疎影初传句，自此清边未有诗。
曾到孤山飞鹤处，恰思偃树跨鲸时。
李园莫负春风约，应有当年未折枝。
寄台州使君五首
舒坦（宋代）

几夜骊珠落蔀家，直疑光焰映朝霞。
彩毫写就千篇赋，红烛才朝一寸花。
卓荦高情欲飞动，淋浪醉墨半欹斜。
阳春白雪知难继，捧对空惊衮绣华。
天觉以云庵画像见寄谢之
释德洪（宋代）

老师面目无寻处，藏在毗耶文室中。乞与盘山狂弟子，背抛筋斗撒颠风。
自双溪将还家月夜有怀作
许继（明代）

月圆当今夕，客还候明旦。
天空影自流，道远情犹闲。
徘徊清辉间，乔木夏阴散。
凉亭萤暂歇，阴沼蛙方乱。
匡床寝不寐，病骨劳展转。
青灯照愁心，幽花为谁灿。
鸡鸣起促驾，路出烟林畔。
半生羁旅踪，江山浩兴叹。
偈倾一百六十九首
释智朋（宋代）

黄面老子性命，今日落在朋上座手裹。
扶起放倒，不为差事。
送林择之
张栻（宋代）

遗篇寂寞论心少，一见吾人意已倾。
冰雪持身金石志，它年事业更光明。
和司徒侍中喜雪
强至（宋代）

熙宁玉烛最调和，瑞雪先时破札瘥。
大纪有年仍岁后，尺盈平札此冬多。
戏珪旋翦飘疏叶，祭璧初沈委大河。
再燮阴阳人望久，一方顺气入涂歌。
鲁望以花翁之什见招因次韵酬之
皮日休（唐代）

九十携锄伛偻翁，小园幽事尽能通。劚烟栽药为身计，

负水浇花是世功。婚嫁定期杉叶紫，盖藏应待桂枝红。

不知家道能多少，只在句芒一夜风。
春日访山人
戴叔伦（唐代）

远访山中客，分泉谩煮茶。相携林下坐，共惜鬓边华。

归路逢残雨，沿溪见落花。候门童子问，游乐到谁家。
三用韵
何梦桂（宋代）

荪壁辛楣屋缭蘅，閒人一榻少人争。君来特地平分破，镇断山云不敢行。
初至豫章二首
吴芾（宋代）

邦人喜见我之官，叠足骈肩陇亩间。
莫道使君来已暮，使君知是爱求闲。
用前韵感事二首 其二
耶律楚材（元代）

金乌日日东飞西，滔滔绿水流长溪。流波一去不复返，逐日恨无八骏蹄。

穷理达生独孔子，叹夫逝者如斯水。岁不我与其奈何，两鬓星星尚如此！

曩时凿破藩垣重，泽民济世学英雄。风云未会我何往，天地大否途难通。

霜匣神剑苍龙直，切玉如泥长数尺。利器深藏人未知，丰城埋没神光寂。

读书一目下数行，金石其心学正常。学术忠义两无用，道之将丧予忧惶。

有意攀龙不得上，徒劳牙角拔犀象。唯思仁义济苍生，岂为珍羞列方丈。

箪瓢陋巷甘孤穷，鸿鹄安与燕雀同。天与之才不与地，反令竖子成其功。

安得光明依日月，功名未立头如雪。问君此错若为多，使尽二十四州铁。
题张大理荣赠册
邓云霄（明代）

荀里曾占瑞，韦经真胜金。箕裘三代业，风木百年心。

紫府回鸾诰，玄台捧玉音。当因家庆远，转觉主恩深。
再经秭归二首
王周（宋代）

总角曾随上峡船，寻思如梦可凄然。

夜来孤馆重来宿，枕底滩声似旧年。

秭归城邑昔曾过，旧识无人奈老何。

独有凄清难改处，月明闻唱竹枝歌。
江上散步寻梅偶得三绝句
陆游（宋代）

小南门外野人家，短短疏篱练白沙。
红稻不须鹦鹉啄，清霜催放两三花。
鹧鸪天（石门道中）
辛弃疾（宋代）

山上飞泉万斛珠。悬崖千丈落鼪鼯。已通樵迳行还碍，似有人鼪听却无。

闲略彴，远浮屠。溪南修竹有茅庐。莫嫌杖屦频来往，此地偏宜著老夫。
游二圣禅寺
袁宗道（明代）

荒城残寺也相宜，水满池塘花绕篱。席地双柑兼斗酒，随身一钵共军持。

黄衣零落前朝敕，青叶莓苔幼妇碑。十载高阳酣畅地，重来风景异当时。
夜行船 本意
张振（明代）

清夜悠悠谁共。橹声伊、轧波声动。枕前犹自唱吴歌，都付与、闲愁种种。

转转不容成蝶梦。月斜钟远鸡声送。拥衾愁坐卷廉看，觉今夜、霜华较重。
颂古三十首 其十二
释怀深（宋代）

别面不如花有笑，离情难似竹无心。因入说著曹家女，引得相思病转深。
步虚词
刘禹锡（唐代）

阿母种桃云海际，
花落子城二千岁。
海风吹折最繁枝，
跪捧琼□献天帝。
越城览胜六首
谢迁（明代）

散尽春阴万象融，蕺山高起跨垣墉。戒珠寺古遗荒径，洗砚池深映远空。

上界梵钟将入定，小桥角扇尚清风。蓁芜不独兰亭胜，千载斯文感慨同。
自题竹石
管道升（元代）

暮嶂远含青，春江带空碧。细看风前枝，抛书枕萝石。
伤卢柟
王世贞（明代）

北风摧松柏，下与飞藿会。
词人厄阳九，卢生亦长逝。
桐棺不敛胫，寄殡空山寺。
蝼蚁与乌鸢，耽耽出其计。
酒家惜馀负，里社忻安食。
孤女空抱影，寡妾将收泪。
著书盈万言，一往恐失坠。
唯昔黎阳狱，弱羽困毛鸷。
幸脱雉经辰，未满鬼薪岁。
途穷百态攻，变触新语至。
词场四五侠，往往走馀锐。
大赋少见赏，小文仅易醉。
醉后骂坐归，还为室人詈。
我昔报生札，高材虚见忌。
自取造化馀，何关世途事。
呜呼卢生晚，竟无戢身地。
哭罢重吞声，皇天有新意。
金菊对芙蓉·花则一名
佚名（宋代）

花则一名，种分三色，嫩红妖白娇黄。正清秋佳景，雨霁风凉。郊墟十里飘兰麝，潇洒处、旖旎非常。自然风韵，开时不惹，蝶乱蜂狂。携酒独揖蟾光。问花神何属，离兑中央。引骚人乘兴，广赋诗章。几多才子争攀折，嫦娥道，三种深香，状元红是，黄为榜眼，白探花郎。
惠崇芦雁
苏轼（宋代）

惠崇烟雨芦雁，坐我潇湘洞庭。
欲买扁舟归去，故人云是丹青。
孔阳宗侯有亭曰依隐亭四傍皆竹余为赋之
王世贞（明代）

东方昔玩世，大隐金门侧。之子固沈沦，宗正通属籍。

家有淮王招，人歌岁星谪。饱飧淇澳菉，啸弄潇湘碧。

唐李百万叶，疏者曰太白。结友栖竹溪，举世宗六逸。

子亭以子名，子名借亭得。试一展吾诗，是否人间色。
偈颂一百六十首
释宗杲（宋代）

大家泼一杓恶水，洗涤如来净边垢。
垢尽众生烦恼除，狐狸便作师子吼。
初赴扬子任
胡宿（宋代）

补吏承人乏，安贫得士常。半纶朝受命，数舍宿舂粮。

楚地元三户，驺奴亦一囊。空裁宣德颂，何路奏明光。
宋氏五女（若芬五女：若华、若昭、若伦、若
王建（唐代）

五女誓终养，贞孝内自持。兔丝自萦纡，不上青松枝。
晨昏在亲傍，闲则读书诗。自得圣人心，不因儒者知。
少年绝音华，贵绝父母词。素钗垂两髦，短窄古时衣。
行成闻四方，征诏环珮随。同时入皇宫，联影步玉墀。
乡中尚其风，重为修茅茨。圣朝有良史，将此为女师。
三月十五日夕照中冒巢民先生生日冒鹤汀主人
曾习经（清代）

桃叶衣冠初结社，问年三百风中马。一春阴雨罕逢晴，瓣香萧中徒悲咤。

冒生旧是文章裔，折简招邀置杯斝。当时水绘盛宾客，闻风色动况亲炙。

千场歌舞见平生，一老东南支风雅。只今辙迹久如扫，极目江河真日下。

品核裁量两无用，暮唶朝唏徒自诧。纵论往事致惋慨，略遣词流供慰藉。

僧寮冒雨有何好，归路春泥役没輠。固知犹是声气事，谁信能无童仆讶。

终当万事不挂眼，一醉千忧聊可写。漠漠吹花满四邻，依依风柳摇台树。

皇天会有晴霁时，散策春林观物化。
章台柳
韩翃（唐代）

章台柳，章台柳，往日依依今在否？纵使长条似旧垂，也应攀折他人手。
寄彭元思
赵蕃（宋代）

忆昨寄书今几日，缺然无地接殷勤。
秋风红叶堪题句，寒夜青灯忆对君。
三径吾将归问路，一尊何日再论文。
番湖政与冰溪接，鸡犬虽遥亦共闻。
马远小景二首 其一
张雨（元代）

柳未藏鸦雪未消，春衫游子马蹄骄。去年沽酒楼前路，错认桃花第一桥。
浣溪纱 其二 闻大厂新词有百涩词心已不支之句，悲壮极矣。辄以寻常论调解之
胡汉民（清代）

百涩词心独自支。觉翁家数本多奇。如何七宝世独疑。

少悔雕多扬子赋，渐归平澹退之诗。此情惟有故人知。
宿陈氏山斋 其二
沈佳（清代）

荒荒山气白，澹澹水增波。野旷渔镫暗，林深鸟语多。

传杯依石磴，高咏藉青莎。飞动平生意，摅怀任啸歌。
古岩
释绍昙（宋代）

揭示先天那一机，孤危不立自孤危。
悬崖撒手人无数，石烂松枯总不知。
送陈进道倅三山
楼钥（宋代）

陈侯少有场屋声，岁在壬午联荐名。
晚年倦游安里居，君亦怀绶归家庭。
齐年连烟更同社，臭味相与如弟兄。
一朝话别欲远去，洗盏更酌歌渭城。
合沙乐土宜宦游，或谓不减洛与京。
平分风月信可乐，人家弦诵几连甍。
岂惟帅阃赖关决，定知秋闱望陶成。
西都外司掌宗盟，烦君共二为之丞。
勿谓为丞但虚称，亨途要当自此升。
惟君儒雅闻簪缨，种学岁久笔纵横。
奥篇隐帙了如响，清谈吐屑四坐倾。
诗筒来往附邮传，时出妙语人为惊。
梅花万树照山白，荔子百种辉空明。
九门雄尊盛官府，三山森耸多地灵。
长乐一志书不尽，平生颇恨未经行。
烦君杰句为摹写，远寄使我心神清。
升平词
王禹称（宋代）

细草烟深暮雨收，牧童归去倒骑牛。笛中一曲升平乐，再得生来未解愁。
猩猩
方一夔（宋代）

醉酒水钩吻，短屐木连琐。猩猩见且骂，尔欲寝处我。

吾属从此逝，相语此最叵。行行指忽动，念念颐亦朵。

试来衣食之，危机忽交堕。糟醨自熏煮，绳索自缠裹。

猎者蹑其踪，群队相随坐。盛血乱殷红，剪发供剃鬌。

明知好是饵，不悟贪为祸。君看得意处，早转潮头柁。
送朱叔召归吴中
洪适（宋代）

长忆吴中鸣橹声，风高月上水波清。臞庵掩映花成聚，笠泽微茫烟若城。

十载相忘存梦想，一帆此去喜归荣。老来无复莼鲈会，尚看骅骝得路行。
临江合皂李仲章以省轩求诗
包恢（宋代）

心之精明，不远伊迩。
胸中若正，瞭焉眸子。
举目有证，莫切於视。
孰名曰省，少目取义。
目当少时，湛湛精睟。
其光神全，其见专致。
老目为耆，则与少异。
非徒以目，而分老稚。
惟目如少，吸可取譬。
实省在心，省当如是。
如开双明，洞见万类。
心难常存，省不可替。
心难常觉，省不可离。
心本善者，孰非纯懿。
心不善者，孰非私利。
省与不省，善恶关系。
省者如醒，不省如醉。
省者如寝，不省如寐。
省者如活，不省如毙。
果能自省，卓然奋励。
暗室不欺，屋漏不愧。
如目万象，无有掩蔽。
一不自省，冥然罔记。
外物交引，内无纷炽。
如目老昏，无非障翳。
二者相远，宜知敬忌。
聂君少年，有目可贵。
以省名轩，轩豁无滞。
惟道无穷，要在远诣。
惟言多穷，要履实地。
惟难有常，勉无失坠。
恭拟太祖高皇帝孝慈高皇后上册乐章 其一 迎神
陆深（明代）

惟皇高祖，英灵在天。神功大化，裕后光前。寝庙俨若，音容僾然。

竭我孝思，以格于重。玄云车龙，驭髣髴盘。旋与乾元，同运何万。

斯年肃以，跂予若有。见焉永佑，予小子对。
谢朱乔年
邓肃（宋代）

归帽纳毫真得策，要笺留带计何疏。
公如买莱苦求益，我已忘要何用渠。
闭户羽衣聊自适，堆窗柿叶对人书。
帝都声价君知否，寄付新传折槛朱。
落花
修睦（五代）

一片又一片，等闲苔面红。不能延数日，开亦是春风。

公子歌声歇，诗人眼界空。遥思故山下，经雨两三丛。
颂一百则
释重顯（宋代）

双收双放若为宗，骑虎由来要绝功。
笑罢不知何处去，只应千古动悲风。
自雪堂登四望亭因历访苏公遗迹至安国院
陆游（宋代）

我醉飞屐登孱颜，拄杖出没风烟间。
三山葱曨鲛鳄静，九关肃烟虎豹闲。
几年金骨炼绿髓，此日始得穷跻攀。
老僊归侍紫皇案，空有野水流淙潺。
蜿蜒翠阜围绿野，似岭非岭山非山。
向来龙蛇满雪壁，雷电下取何时还？名花亦已天上去，居人指似题诗处。
九十一翁不识公，我抱此恨知无穷。
踏莎行（长沙牡丹花极小，戏作此词，）
张孝祥（宋代）

并以二枝为伯承、钦夫诸兄一觞之荐

洛下根株，江南栽种。天香国色千金重。花边三阁建康春，风前十里扬州梦。

油壁轻车，青丝短鞚。看花日日催宾从。而今何许定王城，一枝且为邻翁送。
奉饯万安赞府兄长之官
姚勉（宋代）

有客来从仕国中，多时竹马闹儿童。
争言记壁崔斯立，今属诗儿姚武功。
一节清如金掌露，十分明似水晶笼。
先声已好官为易，飞鹗联翩遇顺风。
次韵寄致政石牧之大夫
赵抃（宋代）

予退喜同休，翻思慎水游。閒云披远岫，明月在高楼。

送日千馀里，离怀三度秋。争如禅客子，截断众江流。
水调歌头（寿隐者·十一月初七）
梁大年（宋代）

南极寿星现，佳气蔼庭除。谁为绛人甲子，为我一轩渠。恰喜亥成二首，还庆阳来七日，和气渐舒徐。敬为图南祝，一瓣问兴居。

傲松筠，抚龟鹤，乐蓬壶。斑衣戏舞，春满兰玉正森如。却忆杜陵老子，因羡碧山学士，茅屋换银鱼。何似温柔地，丝竹伴琴书。
再到邺下有感
寇准（宋代）

漳滨胜地皆牢落，晚岁重来恨莫收。
极浦寺藏云树老，故人门锁雨苔秋。
烟霄得路轮时彦，泉石忘机阻旧游。
今日重思昔年事，放怀惟上夕阳楼。
钓台
许及之（宋代）

敢将出处较秋毫，未报君恩感二毛。七里滩头停短棹，细看渔父亦清高。
送客
王庭圭（宋代）

东门杨柳陌，车骑散林坰。草绿古今道，马嘶长短亭。

人归天北阙，光动斗南星。送客何年了，春蘋又满汀。
浣溪沙
佚名（宋代）

遍地轻阴绿满枝。乍晴初试袷罗衣。东风院落日长时。鸂鶒池边飞燕子，海棠花里闹蜂儿。一春心事只春知。
高士咏·颜阖
吴筠（唐代）

世情矜宠誉，效节徼当时。颜阖遵无名，饭牛聊自怡。
逃聘鄙束帛，凿坏欣茅茨。托聘嚣尘表，放浪世莫知。
中秋
朱淑真（宋代）

秋来长是病，不易到中秋。欲赏今宵月，须登昨夜楼。

露浓梧影淡，风细桂香浮。莫做寻常看，嫦娥亦解愁。
失调名
佚名（宋代）

金铺翠、蛾毛巧。是工夫不少。闹蛾儿拣了蜂儿卖，卖雪柳、宫梅好。
秋华十咏次如山 其六 秋海棠
邵宝（明代）

离离秋草缀红芳，春睡初醒又晚妆。不是娇姿解愁绝，人间人自有柔肠。
寄徐雪江珦潜山老友
顾逢（宋代）

雪江连雪巘，天目一般清。
三老真希有，几年能再生。
琴中弹自谱，讲外着诗声。
岂独笺庄老，犹于翰墨精。
饯燕 其二
释居简（宋代）

歌楼经雨损花枝，魂断无情白傅诗。不啄阿京坟上土，地遒天老总愁思。
山居和韵八首
陈勋（清代）

泉边山阁坐潺湲，不是枯禅亦掩关。
映水窥人怜鹤静，俯巢探鸟笑僮顽。
残编拟向闲中了，颣句频于枕上删。
昨日晚晴教洗竹，喜当缺处露春山。¤
菩萨蛮 题巫娥小像
王倩（清代）

巫山月落枫林黑。朝云暮雨寻无迹。何处楚阳台。美人来不来。

风鬟兼雾鬓。谁写天然韵。一笑记曾逢。昨宵残梦中。
晚春即事 其二
汪由敦（清代）

摇漾春波没钓矶，一泓新渌净苔衣。请君亟赏空明境，莫待杨花扑面飞。
游灵岩
张继（唐代）

灵岩有路入烟霞，台殿高低释子家。风满回廊飘坠叶，

水流绝子泛秋花。青松阅世风霜古，翠竹题诗岁月赊。

谁谓无生真可学，山中亦自有年华。
寄修嫣
朱德蓉（清代）

莫卷珠帘对碧山，山边孤鸟日飞还。如何百里相思路，惟有随人月影閒。
郊庙歌辞。祭汾阴乐章。顺和
源光裕（唐代）

方丘既膳，嘉飨载谧。齐敬毕诚，陶匏贵质。

秀毕丰荐，芳俎盈实。永永福流，其升如日。
玉女迎春慢 螺屏
李符（清代）

裁取杉心，攒犀滑、一幅冷光如鉴。细切鹦螺脆片，寸寸丝丝填遍。

峰回波转。巧簇就、水村花艳。鵁鶄飞处，金屑碎铺，添出沙软。

偏宜日影中看，移红换碧，易迷春眼。说甚调铅吮粉，十二巫云休展。

移来深院。合付与、冶妆人玩。小立频窥，误却午窗铁线。
秋日二首 其二
孙觌（宋代）

云巘曾棱路远苍，井梧萧瑟陨疏黄。浪浪一枕芭蕉雨，端为幽人滴夜长。
东山
俞桂（宋代）

东山随分作生涯，即是清高隐者家。
粗有小园供日涉，不愁无地种梅花。
有怀韩伯慧
程晋芳（清代）

清淮握手暂逡巡，鬓发惊看渐染银。文物雕锼亏福命，江山萧瑟老才人。

孤琴泛雪谁倾耳，雄剑如虹自绕身。归去苏阊门巷冷，绿槐深映旧家春。
夜泊江干见月
朱一蜚（清代）

扁舟成夜宿，暝色易萧条。夜火孤村出，寒更独戍遥。

清晖离海峤，灏气应江潮。为问初生魄，今来得几宵。
谢子发惠茶
王庭圭（宋代）

打门谁送双圆璧，惊觉茅檐昼日眠。便觉清风生两腋，梦魂飞到月轮边。
褒忠庙歌
叶梦得（宋代）

天生裔夷，以限四极。有不能然，乃啸上国。既殄我民，尔则逆天。

恶稔而诛，天胡舍㫋。在昔肃氏，厥贡砮矢。不我来庭，敢干我纪。

揭揭杨侯，梗其喉牙。万夫一躯，莫我敢加。谁谓尔狂，我冯我抑。

谁谓备残，我唑我斥。天子曰嘻，惟我有臣。曷不赎之，人百其身。

屹屹崇冈，侯安于域。桷梴旅楹，侯有庙食。惟皇上帝，命侯来归。

顾瞻山川，申我王威。侯食百世，旗纛旖旖。百灵齐趋，从侯北指。

侯车轰轰，于彼故疆。覆其穴巢，何有虎狼。告功帝阍，帝笑为喜。

四方既平，侯祀百世。曷慕匪忠，歇畏匪死。简于帝衷，惟忠弗畏。

明明天子，与帝一心。是播是崇，是显自今。有流滔滔，贯于南邦。

我诗孔昭，配此大江。
山居志感（二首）
石林瑛公（明代）

嘉蔬值我园，好鸟巢我树。
树枯鸟惊栖，园荒蔬委路。
寒气肃山林，新芳飒然故。
物理有固然，于何起欣恶。
水调歌头 其八 癸未中秋，吉文共马德昌泛江
刘辰翁（宋代）

群动各已息，在汝梦中游。尘埃大地如水，儿女不堪愁。

寂寂古人安在，冉冉吾年如此，何处有高楼。客有洞箫者，泪下不能收。

庾楼坠，秦楼渺，楚楼休。知公所恨何事，不是为封侯。

自有此山此月，说甚何年何处，重泛木兰舟。起舞酹英魄，馀愤海西流。
漫兴
艾性夫（元代）

荒畦整整复斜斜，不种春风儿女花。
却笑过墙蝴蝶乱，懒随野老问桑麻。
满江红 灯花
胡惠斋（宋代）

暝霭黄昏，灯檠上、荧荧初炙。银焰袅、孤光分夜，寸心凝碧。

留照焰颜欢笑偶，上元庆赏嬉游夕。笑聚萤、积雪与偷光，寒儒忆。

蝶眷恋，成何得。花传喜，知何日。听邻家昨夜，扣阍谁觅。

焰短始知新月上，摇红孤馆因风急。恨那人、别后不成眠，时时剔。